28ê kanûna 2011î de dewa Roboskî ya Qilabanî ya Şirnexî de zafê înan domanî 34 kesî hetê F-16an ê dewleta tirke ra ameybî qetilkerdene. Qirkerdişê Roboskî ra 8 serrî vîyartî la hema zî faîlê ci nêameyî hukmkerdene.
Cinîyan ê Roboskî  8 serre ra nata şîne kenê û vanê ''heta ke faîlî nêameyî dîyene ma rê rehetîye çin a."  Cinîyanê ke Ajansê Xeberan  Jin Newsî rê qisey kerd vat ma 8 serrî yo  ma edelet pawenê la herinda caardişê edeletî ê hêrişê ma kenê.
Dadîya qurbanê Roboskî Hamza Encu Kadrîye Encu vat: "Sucê înan çinêbi. Ma dadîyî 8 serran ra nata pê nê dejî ciwîyenê. Çimanê ma de hêsirî nêmendî. Seba ke ma derheqê qirkerdişî de qisey kerd seba îfadeyî venga ma danê. La ma înan ra nêtersenê. Roboskî ra dima reyna zaf qirkerdişî bîyî. Eke faîlê Roboskî biameyêne dîyêne nê qirkerdişî zî nêbibîyêne. Ma têna edalet wazenê."
Dadîya Şervan Encuyî Leyla Encu vat: "Ma têna wazenê ke sucdarî cezaya xo bivînî. Roboskî ra dima zaf qirkerdişî bîyî. Ma nêwazenê dadîyî bibermî. Nê ciwanî û domanî çira yenê qetilkerdene? Ê pêro domanê ma yê. Ma aramîye wazenê, wa gonî nêrija, haştîya biba."
Waka Orhan Oncuyo ke wexto ke ame qetilkerdene 13 serre bi Seve Encu vat: "Ma bi nê qirkerdişanê neweyan her roje newe ra heman dejî ancenê. Ma edalet wazenê. Hînî wa mergî nêbê. Têna tîya de ney cayêk de zî merg nêbo."
